Ejerne af caféen Art by Me med afdelinger i Aalborg og Aarhus ser med stor frustration på, at alle typer caféer nu har fået lov at åbne, mens deres keramikcafeer skal stå tomme hen. - Vi troede, at vi skulle åbne sammen med alle andre den 18. maj, men sådan skulle det ikke gå. Vi føler, at vi er kommet i klemme, fordi vi faktisk gjorde det, vi mente var mest rigtigt og spurgte myndighederne til råds om, hvordan vi skulle åbne, siger Annette Terp, som er ejer af Art by Me sammen med sin forretningspartner. Cafeén Art by Me er en konceptcafé, hvor gæsterne kan nyde en kop kaffe eller et glas vin, mens de maler på keramik, som de kan tage med hjem. Erhvervsstyrelsen svarede på deres henvendelse med beskeden om, at de skal holde lukket, fordi de er en fritidsaktivitet. - Det har vi rigtig svært ved at forstå. I dag har brætspilscafeer fået lov til at åbne. Det samme gælder vandpibecaféer, så vi forstår ikke, hvorfor vi skal vente, siger Mette Fruensgaard, som er medindehaver af Art by Me. Kan tidligst åbne 8. juni Mange lignende keramikcaféer landet over åbnede allerede den 18. maj, og det får de to caféejere til at føle sig negativt forskelsbehandlet, fordi de spurgte myndighederne til råds om retningslinjerne. - Vi fik et slag i hovedet, og pludselig var vi ikke længere en café. Vi føler ikke, at myndighederne har undersøgt, hvad vi egentlig laver, og det ærgrer os selvfølgelig, siger Annette Terp. Som det ser ud nu, kan Art by Me tidligst åbne den 8. juni, og det kan tage endnu længere, hvis fritidsaktiviteter skal vente til fase tre i august. - Vi har sagt farvel til alle vores medarbejdere, og vi aner ikke, om vi kan få dem tilbage, når vi må åbne igen. De finder jo andet arbejde i takt med, at det trækker ud, siger Mette Fruensgaard. Se hele indslaget:

Referat:
To caféejere i Aalborg troede, at de som alle andre caféer skulle åbne den 18. maj og bad Erhvervsstyrelsen om hjælp til at tolke retningslinjerne for genåbningen. Det fik myndighederne til at vurdere, at caféen mere er en fritidsaktivitet end en café og derfor ikke må åbne endnu.